Mr. Marta Balaž rodjena 1977. godine u Novom Sadu, srednju muzičku školu “Isidor Bajić” završila je u klasi prof. Milice Stojadinović, zatim školovanje nastavila u Beogradu na Fakultetu muzičkih umetnosti u klasi prof. Radmile Bakočević. Koncertantno pevanje nastavila je da usavršava na poslediplomskim studijama koje je upisala na Fakultetu muzičkih umetnosti u Beogradu u klasi prof. Radmile Bakočević gde je završila prvu godinu. Drugu godinu poslediplomskih studija je završila i stekla zvanje “Magistar solo pevanja – koncertantno izvođenje”, na Akademiji Umetnosti u Banja Luci u klasi prof. Radmile Smiljanić.

Njen umetnički repertoar sadrži širok dijapazon epoha od rane renesanse, misa, kantata, oratorijuma do ciklusa solo pesama, a značajan akcenat pridaje popularisanju domaće solo pesme. Tako da su pojedini domaći savremeni kompozitori svoje kompozicije posvetili upravo za nju i njen glas. Koncertirala je širom zemlje i inostranstvu. Neki od koncerata trajno su zabeleženi u arhivama televizije RTS i televizije RTV. Kao solista nastupala je sa: Vojvođanskim sinfoničarima, kamernim orkestrom „Novosadski solisti“, Novosadskim kamernim orkestrom, kamernim orkestrom „Artisti del arco“, Kamernim – simfonojskim orkestrom – Zenici. Stalni je član neorenesansnog ansambla „VITRIOL“, sa kojim je imala veliki broj koncerata i sa kojim je snimila četiri CD izdanja.

Od školske 2000. godine pa do danas uspešno radi kao profesor solo – pevanja u srednjoj muzičkoj školi „Isidor Bajić“ U Novom Sadu. Njeni učenici su osvojili brojne nagrade na domaćim i međunarodnim takmičenjima i festivalima. Dobitnici su stipendije fonda za unapređenje vokalne umetnosti mladih „Melanija Bugarinović i ćerke Mirjane Kalinović – Kalin“ u Novom Sadu. Pojedini učenici su školovonje nastavili u inostranstvu. Dobitnik je Pokrajinske „Nagrade“ za postignute pedagoške rezultate. Radila je kao muzički saradnik, na realizaciji predstave „Ujkin san“ Dostojevskog u SNP – u Novom Sadu. Učestvovala je u radu žirija na Republičkom takmičenju solo pevača u Beogradu. Osnivač je udruđenja građana „FloriArt“ u okviru kog je uspešno realizovano mnoštvo kulturnih, obrazovnih, edukativnih sadržaju za mlade umetnike. Idejni je tvorac i realizator takmičenja solo pevača u Novom Sadu. Takmičenje je ponelo ime renomirane Primadone i profesorke Vere Kovač Vitkai koje se uspešno realizuje petu godinu za redom.